## Pravilnik Reda Ante Starčevića

### NN 108/2000 (3.11.2000.), Pravilnik Reda Ante Starčevića

# PREDSJEDNIK REPUBLIKE HRVATSKE

if !supportEmptyParas endif

2131

Na temelju članka 5., 6., 16. i 35. Zakona o odlikovanjima i priznanjima
Republike Hrvatske (»Narodne novine«, broj 20/95) i članka 22. Pravilnika o
odlikovanjima i priznanjima od 4. listopada 2000. godine, donosim

## PRAVILNIK

### REDA ANTE STARČEVIĆA

Članak 1.

Ovim Pravilnikom propisuje se izgled i tehnička izvedba Reda Ante
Starčevića (u daljnjem tekstu: Red), izgled i opis isprave o dodjeli Reda,
način nošenja i isticanja te druga pitanja od značenja za Red.

Članak 2.

Red je ustanovljen Zakonom o odlikovanjima i priznanjima Republike
Hrvatske (»Narodne novine«, broj 20/95).

Red temeljem članka 6. Zakona o odlikovanjima i priznanjima Republike
Hrvatske (u daljnjem tekstu: Zakon) zauzima jedanaesto mjesto u važnosnome
slijedu odlikovanja Republike Hrvat­ske.

Članak 3.

Red se dodjeljuje hrvatskim i
stranim državljanima za doprinos održanju i razvitku hrvatske državotvorne
ideje, uspostavom i izgradnjom suverene hrvatske države.

Članak 4.

Red se sastoji od znaka Reda,
male oznake Reda i umanjenice Reda.

Znak Reda je ovalnog oblika,
visine 50 mm i širine 44 mm, izrađen od srebra finoće 999/1000. U središnjem
djelu lica znaka Reda nalazi se prikaz razgrananog hrasta – simboličkog prikaza
»Oca domovine«. Usred krošnje hrasta apliciran je pozlaćeni srebrni medaljon
finoće 999/1000, nepravilnog oblika, visine 26,5 mm i širine 14 mm, sa prikazom
portreta Ante Starčevića u lijevom poluprofilu iznad kojega je smješten državni
grb Republike Hrvatske. Uz donji rub odlikovanja smješten je polukružni natpis
reljefno ispupčenim slovima; lijevo od debla hrasta »ANTE«, na deblu hrasta
»STAR« i desno od debla »ČEVIĆ«.

Na glatkom naličju znaka Reda je okrugli vijenac od tropruta pletera
unutar kojeg teče natpis REPUBLIKA HRVATSKA. U sredini vijenca je vijak s
maticom.

Malu oznaku Reda čini minijatura i vrpca. Minijatura je umanjeni otkov
dijela medaljona Reda sa prikazom portreta Ante Starčevića u lijevom
poluprofilu, promjera 13,5 mm, pričvršćen na sredini pačetvorine. Vrpca je od
svilenog moariranog ripsa u bojama zastave Republike Hrvatske slijedom boja:
crvena, bijela i plava, s lijeva na desno. Od vrpce je složena vodoravna pačetvorina
visine 14 mm i širine 34 mm. Na naličju male oznake je igla za ovjes.

Umanjenicu Reda čini minijatura i vrpca. Minijatura je uma­njeni otkov
dijela medaljona Reda sa prikazom portreta Ante Star­čevića u lijevom
poluprofilu, promjera 17 mm, ovješen o svilenu moariranu vrpcu u bojama zastave
Republike Hrvatske slijedom boja: crvena, bijela i plava, s lijeva na desno.
Vrpca je složena u okomitu pačetvorinu visine 40 mm i širine 12 mm. Na naličju
umanjenice je igla za ovjes.

Sastavni dio ovoga Pravilnika je slikovni prikaz Reda.

Članak 5.

Pri dodjeli Reda dodjeljuje se isprava o dodjeli (u daljnjem tekstu:
isprava).

Isprava je otisnuta na shamoa corolla papiru (100 g/m2, veličine
210 x 297 mm).

Isprava je omeđena pravokutnikom 168 x 261 mm centriranim u odnosu
na papir. Unutar pravokutnika je zelenkasto-plava podloga bogato urešena
vegetabilnim višebojnim uresom koji zauzima lijevu i donju trećinu te desni rub
središnjeg polja isprave. Uresi mogu izlaziti iz pravokutnika maksimalno 8 mm.
U stiliziranome tamnocrvenom štitu u gornjem lijevom uglu isprave nalazi se grb
Republike Hrvatske. Desno od grba je tekst: REPUBLIKA / HRVATSKA. Znakom /
označen je prelazak u novi red. U donjoj trećini desno nalazi se krug
unutarnjeg promjera 50 mm unutar kojeg je otisnut suhi mali državni pečat
Republike Hrvatske.

Sadržaj isprave je otisnut na
zelenkasto-plavoj podlozi ispod natpisa REPUBLIKA / HRVATSKA, a glasi:

ODLUKOM/ PREDSJEDNIKA
REPUBLIKE / na temelju članka 98. / Ustava Republike Hrvatske / odlikovan je /
(čin, znan­stv­eni stupanj) IME I PREZIME / REDOM ANTE STAR­ČE­VIĆA.

Lijevo ispod natpisa REDOM
ANTE STARČEVIĆA ispisano je: U Zagrebu, datum. Desno od datuma ispisano je:
PRED­SJEDNIK REPUBLIKE / HRVATSKE / potpis predsjednika Republike Hrvatske /
ime i prezime predsjednika Republike Hrvat­ske.

Sadržaj isprave je pisan
crnim slovima tipa Lydian BT.

Sastavni dio ovoga Pravilnika
je slikovni prikaz isprave.

Članak 6.

Predsjednik Republike
Hrvatske (u daljnjem tekstu: predsjednik Republike) dodjeljuje odlikovanje Reda
na vlastiti poticaj ili na prijedlog Državnog povjereništva za odlikovanja i
priznanja Republike Hrvatske.

Članak 7.

Red odlikovane osobe ističu
prilikom svečanih prigoda.

Mala se oznaka ističe
isključivo na službenoj odori, a umanjenica isključivo na civilnoj odjeći.

Umanjenica Reda se ističe
prilikom svečanih prigoda, prema prilikama i potrebama nosioca. Potrebito je
obratiti pozornost na primjeren izgled, ponašanje i dostojanstvo kao i važnost
prigode kada se odlikovanje ističe.

Žene ističu umanjenicu Reda
na lijevoj strani grudi, odnosno uz druge umanjenice složene u niz po
važnosnome slijedu.

Muškarci ističu umanjenicu Reda u lijevom zapučku, odnosno uz druge
umanjenice složene u niz po važnosnome slijedu na lijevom suvratku odijela.

Zajedno sa znakom Reda nije dopušteno isticati malu oznaku i umanjenicu
istog Reda.

Članak 8.

Predsjednik Republike uručuje
Red osobno.

Predsjednik Republike može
imenovati izaslanika za uruče­nje Reda.

Izaslanik predsjednika
Republike za uručenje Reda može biti predsjednik Zastupničkog i Županijskog
doma Hrvatskoga državnog sabora, predsjednik Vlade Republike Hrvatske,
ministar, žu­pan te iznimno osoba po odluci predsjednika Republike.

Prilikom uručenja Reda
odlikovani dobiva uz Red i ispravu te kutiju za Red.

Članak 9.

Za sva ostala prava, obveze i
odgovornosti osoba odlikovanih Redom koja nisu uređena ovim Pravilnikom
primjenjuju se odredbe Zakona te Pravilnika o odlikovanjima i priznanjima.

Članak 10.

Ovaj Pravilnik stupa na snagu
danom objave u »Narodnim novinama«.

Broj:
01-051-00-3282/1

Zagreb,
6. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

if !supportEmptyParas endif

![](dodatni/374517.gif)

![](dodatni/374518.gif)

Pravilnik, NN 108/2000-2131